Ung sádiarabísk kona, Salma al-Shehab, hefur verið dæmd í 34 ára fangelsi fyrir að endurtísta umfjöllun um mannréttindamál í Sádi-Arabíu.
Salma Al-Shebab var handtekin við komuna til Sádí-Arabíu frá Bretlandi þar sem hún var í doktorsnámi við háskólann í Leeds. Al-Shebab, sem er 34 ára, gift og tveggja barna móðir, var fyrst dæmd í þriggja ára fangelsi en áfrýjunarréttur þyngdi dóminn í 34 ára fangelsi og þar á eftir í 34 ára ferðabann.
Þessi harði dómur er til marks um hversu hart yfirvöld í Sádi-Arabíu, undir forystu krónprinsins Mohammeds bin Salmans, taka á allri mannréttindabaráttu. Bin Salman hefur þó lýst yfir að hann vilji breyta landinu og færa í átt að nútímanum en tekur samt af mikilli grimmd á allri andstöðu og má minnast þess að sádiarabískir leyniþjónustumenn myrtu blaðamanninn Jamal Kashoggi í Tyrklandi fyrir fjórum árum.
Salma al-Shehab var í undirrétti dæmd fyrir að nota vefsíðu sem væri ætlað að valda ólgu og grafa undan þjóðaröryggi að mati dómsins. Dómstólar í Sádi-Arabíu eru ekki sjálfstæðir heldur lúta vilja stjórnvalda. Í frétt Guardian um málið segir að upphaflegum þriggja ára fangelsisdómi hafi verið áfrýjað til sérstaks hermdarverkadómstóls.
Sádi-Arabar hafa að undanförnu reynt að hvítþvo sig á alþjóðavettvangi með því að ausa fé í íþróttaviðburði eins og röð golfmóta og þeir hafa einnig keypt enska knattspyrnufélagið Newcastle. Heima fyrir er hins vegar ekkert andóf liðið.
